ด่วน 1 ใน 4 แบงก์ใหญ่จีน เจอปัญหา Margin Call ตลาด Nickel
ด่วน 1 ใน 4 แบงก์ใหญ่จีน เจอปัญหา Margin Call ตลาด Nickel
8 มี.ค. 2565

ด่วน 1 ใน 4 แบงก์ใหญ่จีน เจอปัญหา Margin Call ตลาด Nickel
เมื่อไม่กี่ชั่วโมงที่ผ่านมา มีรายงานว่าหน่วยธุรกิจใน China Construction Bank Corporation 
1 ใน 4 บริษัทธนาคารใหญ่สุดในประเทศจีน ได้ถูกตลาดซื้อขายโลหะล่วงหน้าลอนดอน หรือ London Metal Exchange เรียก Margin Call
อธิบาย Margin Call ง่าย ๆ ก็คือเป็นการโดนเรียกเก็บเงินทุนมาวางเพิ่มเติม
เนื่องจากการซื้อสัญญาล่วงหน้าส่วนใหญ่ จะไม่ได้วางเงินเต็มจำนวน แต่จะใช้วิธีวางเงินบางส่วน หรือเรียกว่า Margin
แต่เมื่อมูลค่าสินทรัพย์กลับวิ่งสวนทางที่เราเดิมพัน ก็จะทำให้เงินที่เราวางไว้ลดลงจนโดนเรียก Margin Call หรือ ให้นำเงินมาวางเพิ่ม
ถ้าเรานำเงินมาวางเพิ่มไม่ทัน ก็จะถูกบังคับขาย หรือปิดสถานะในสัญญานั้น
ในกรณีของธนาคารจีนนั้น ถูกรายงานว่าเกิดขึ้นจากลูกค้ารายหนึ่งที่เป็นเจ้าของธุรกิจแร่เหล็กรายใหญ่ 
ได้เข้ามาทำสัญญา “Short” เพื่อเก็งกำไรในขาลงไว้กับทางธนาคาร 
แต่กลับถูก Margin Call เพราะมูลค่าสินทรัพย์ปรับตัวขึ้นแรง
สำหรับสินทรัพย์ที่ลูกค้าคนนี้ 
เข้าไปเก็งกำไรขาลงเอาไว้ก็คือ “นิกเกิล”
โดยนิกเกิล มีมูลค่าพุ่งสูงขึ้นแบบก้าวกระโดด ในช่วงไม่กี่วันที่ผ่านมา
จากความกังวลต่อสถานการณ์ความขัดแย้งสงครามรัสเซีย-ยูเครน ที่มีแนวโน้มจะทำให้นิกเกิลขาดแคลน
เนื่องจากรัสเซีย ผลิตนิกเกิลได้ คิดเป็น 5% ของโลก รวมถึงเป็นผู้ส่งออกนิกเกิลคุณภาพสูงคิดเป็น 20% ของโลก โดยนิกเกิลยังเป็นวัตถุดิบหลัก ในการผลิตแบตเตอรี่ลิเทียมไอออนสำหรับยานยนต์ไฟฟ้าอีกด้วย
หากเรามาดูราคานิกเกิล ในช่วงไม่กี่วันที่ผ่านมา
28 กุมภาพันธ์ 24,282 ดอลลาร์สหรัฐต่อตัน
8 มีนาคม 81,052 ดอลลาร์สหรัฐต่อตัน
เพิ่มขึ้น 234% ภายในระยะเวลาเพียง 8 วัน
จากมูลค่าที่เพิ่มขึ้นเป็นหลายเท่าตัว ก็ได้ทำให้ลูกค้ารายใหญ่ที่ว่านั้น ปัจจุบันยังคงไม่มีการเติมเงินเข้ามา จึงทำให้ท้ายที่สุด ธนาคาร China Construction ซึ่งเป็นธนาคารยักษ์ใหญ่ในจีน ได้รับผลกระทบไปด้วย
อย่างไรก็ตาม ทาง London Metal Exchange ยังคงยืดระยะเวลาการวางเงินให้อยู่ และต้องติดตามกันต่อไปว่า ธนาคาร China Construction จะเอาเงินมาเติมหรือไม่ และด้วยวิธีไหน..
References
-
-